Dié speelgoed gaan kinderharte Kerstyd laat klop(Foto: Verskaf) Die Kersseisoen het amptelik afgeskop en die Amerikaanse speelgoedreus Toys R US het weer hul hulp aan ouers verleen deur hul jaarlikse top-speelgoedlys bekend te stel. Dié lys word saamgestel ná maande lange sorgvuldige aankope, toetse en navorsing oor die jongste speelgoedneigings en anders as vorige jare kraai digitale speelgoed klaarblyklik vir ŉ slag nie koning nie. “Sosiale bewussyn, ŉ post-pandemiese leefstyl, nostalgie en ŉ soeke na waarde het vanjaar se speelgoedneigings beïnvloed,” sê Catherine Jacoby, bemarkingsbestuurder by Toys R Us. “Verbruikers word meer as ooit deur ervarings eerder as goedere gedryf en ouers soek speelgoed wat hul kinders herinneringe buite die digitale wêreld gee.” Monopoly bly ‘n gunsteling. (Foto: Toys R Us) Ouers kan daarom vanjaar sensoriese skermvrye speelgoed wat praktiese spel en vaardighede aanmoedig boaan dié lys van neigings verwag. Gesinspel bly vanjaar steeds ŉ sterk tendens, met bordspeletjies soos Monopoly Travel World Tour, asook legkaarte en buitelugspeletjies wat almal op verbruikers se wenslysies sal verskyn. “Sensoriese en opvoedkundige spel het ook ná die pandemie ŉ herlewing ervaar met ouers wat meer belê in speelgoed wat hul kinders se verbeelding stimuleer,” meen Jacoby. Die pandemie het volgens Jacoby ook versamelbare speelgoed onder kinders en hul ouers aangewakker, met speelgoed soos Funko Pop-poppies wat ŉ vermenging van nostalgie en ontvlugting vir volwassenes en kinders bied. Jacoby voeg by dat veral ŉ verrassingselement een van die belangrikste neigings vanjaar geword het, daarom is speelgoed soos die Barbie Color Reveal pop – wat in water gesit moet word voor jy kan sien hoe sy lyk – weer ŉ gunsteling. A post shared by Barbie (@barbie) “Dit gaan alles oor die volle ervaring wat hierdie tipe speelgoed bied, van die opwinding en afwagting van nie weet hoe presies jou spesifieke speelding gaan lyk nie, tot dit aanmekaarsit en uiteindelik daarmee speel.” Die Jurassic World Thrash and Devour T-Rex. (Foto: Toys R Us) Dinosourusse bly ook ŉ gunsteling, met al hoe meer handelsmerke wat dié diere in hul speelgoed inkorporeer. “Dinosourusse het danksy die nuwe Jurassic Word-rolprentreeks ook ŉ herlewing geniet, so die Jurassic World Thrash and Devour T-Rex of Raptor Remote Control Dino sal beslis op baie kinders se wenslysies wees.” Lego-boublokkies bly ook ŉ kanniedood, met twee nuwe stelle wat eksklusief by Toys R Us beskikbaar is, naamlik die Lego City Horse Transporter en die Lego Friends Pet Playground. Speelgoed wat kinders toelaat om hulself deur rolspel uit te leef, soos die L.O.L Surprise mode-speelding en die Angel High Itty bitty Prettys Capsule Doll sal volgens die jongste neigings ook gewild in kinders se Kerskouse wees. “Vanjaar gaan regtig daaroor om terug te keer na die kern van pret en speel. Daarom is ons Kerswens dat almal ŉ bietjie Toys R Us-towerkuns kan ervaar en nooit grootword nie,” sluit Jacoby af. Toys R US se volledige lys is soos volg: